## Zakon o Agenciji za regulaciju tržišta željezničkih usluga

### NN 79/2007 (30.7.2007.), Zakon o Agenciji za regulaciju tržišta željezničkih usluga

# HRVATSKI SABOR

**2482**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O AGENCIJI ZA REGULACIJU TRŽIŠTA ŽELJEZNIČKIH USLUGA

Proglašavam Zakon o Agenciji za regulaciju tržišta željezničkih usluga, koji je
Hrvatski sabor donio na sjednici 13. srpnja 2007. godine.

Klasa: 011-01 /07-01 /96
Urbroj: 71-05-03/1-07-2
Zagreb, 18. srpnja 2007.

Predsjednik
Republike Hrvatske
**Stjepan Mesić**, v. r.

## ZAKON

### O AGENCIJI ZA REGULACIJU TRŽIŠTA ŽELJEZNIČKIH USLUGA

I. OPĆE ODREDBE

Članak 1.

Ovim se Zakonom radi osiguravanja preglednog i nepristranog obavljanja
djelatnosti željezničkog prijevoza, koje se obavljaju kao usluge javnog
prijevoza i osiguravanja otvorenog i nediskriminirajućeg ponašanja između
upravitelja infrastrukture i željezničkih prijevoznika, osniva se Agencija za
regulaciju tržišta željezničkih usluga.

Članak 2.

(1) Izrazi koji se koriste u ovom Zakonu imaju značenja utvrđena Zakonom o
željeznici.
(2) U smislu ovoga Zakona: subjekti na tržištu željezničkih usluga jesu
upravitelj infrastrukture i željeznički prijevoznici.

II. AGENCIJA ZA REGULACIJU TRŽIŠTA ŽELJEZNIČKIH USLUGA

Članak 3.

(1) Agencija za regulaciju tržišta željezničkih usluga (u daljnjem tekstu:
Agencija) je samostalna i neovisna javna ustanova.
(2) Sjedište Agencije je u Zagrebu.
(3) Rad Agencije je javan.
(4) Agencija ima Statut kojim se suglasno ovom Zakonu i Zakonu o ustanovama
uređuju pitanja značajna za obavljanje djelatnosti i poslovanje Agencije.
(5) Statut Agencije donosi Upravno vijeće Agencije uz suglasnost Vlade Republike
Hrvatske.

Članak 4.

(1) Osnivačka prava nad Agencijom u ime osnivača Republike Hrvatske ostvaruje
Vlada Republike Hrvatske.
(2) Agencija je za svoj rad odgovorna Hrvatskom saboru.

Članak 5.

Djelatnost Agencije od posebnog je interesa za Republiku Hrvatsku, a poslove iz
svoje djelatnosti Agencija obavlja kao javnu ovlast.

Članak 6.

(1) Djelatnost Agencije čine poslovi:
1. rješavanje o žalbama željezničkih prijevoznika na odluke upravitelja
infrastrukture u vezi:
a) Izvješća o mreži,
b) kriterija sadržanih u Izvješću o mreži
c) postupku i rezultatima raspodjele željezničkih infrastrukturnih kapaciteta,
d) kriterija za određivanje pristojbi za korištenje željezničke infrastrukture,
e) visine i strukture pristojbi za korištenje željezničke infrastrukture,
f) odluke o odobrenju pristupa željezničkog prijevoznika u željezničku
infrastrukturu,
g) ostalih slučajeva osiguranja pristupa i korištenja željezničke
infrastrukture;
2. nadzor nad pregovorima upravitelja infrastrukture i željezničkog prijevoznika
o visini pristojbe za korištenje željezničke infrastrukture;
3. nadzor kvalitete pružanja željezničkih usluga željezničkog prijevoznika.
(2) U postupcima iz stavka 1. točke 1. ovoga članka primjenjuju se odredbe
Zakona o općem upravnom postupku, a na pojedinačne akte (rješenja) koja donosi
Agencija žalba nije dopuštena ali protiv njih nezadovoljna stranka može
pokrenuti upravni spor.
(3) Upravne tužbe protiv pojedinačnih akata (rješenja) Agencije Upravni sud mora
riješiti u roku od 6 mjeseci računajući od dana podnošenja tužbe.

Članak 7.

(1) Agencija je ovlaštena, u slučaju potrebe, naložiti sudionicima na tržištu
željezničkih usluga da se pridržavaju pravila propisanih ovim Zakonom i drugim
propisima kojima se uređuje obavljanje željezničkih usluga kako bi se osigurala
njihova nepristrana primjena.
(2) Nezadovoljna stranka kojoj je nalog iz stavka 1. ovoga članka upućen, može
podnijeti Agenciji prigovor.
(3) Prigovor iz stavka 2. ovoga članka može se podnijeti u roku od 15 dana od
dana primitka naloga.
(4) Agencija je dužna donijeti odluku po prigovoru u roku od 30 dana od dana
primitka prigovora.
(5) Odluka Agencije iz stavka 4. ovoga članka je konačna, žalba nije dopuštena
već protiv nje nezadovoljna strana može pokrenuti upravni spor.

Članak 8.

(1) Agencija je u uspostavi i provođenju sustava regulacije željezničkih usluga,
koje se obavljaju prema načelima tržišnog poslovanja, dužna primjenjivati
pravila i sustav mjera za zaštitu tržišnog natjecanja, za pitanja iz isključive
nadležnosti Agencije.
(2) Za pitanja u vezi s obavljanjem željezničkih usluga na tržištu, koja nisu
uređena ovim Zakonom, a odnose se na sprječavanje, ograničavanje ili narušavanje
tržišnog natjecanja primjenjuje se Zakon o zaštiti tržišnog natjecanja, a
Agencija je dužna pružiti tehničku pomoć u obliku stručnih mišljenja i analiza
Agenciji za zaštitu tržišnog natjecanja.

Članak 9.

Agencija u području usluga međunarodnoga željezničkog prometa surađuje s
odgovarajućim regulatornim tijelima drugih država.

Članak 10.

Agencija je samostalna u poduzimanju svih organizacijskih i drugih mjera
potrebnih za nesmetano obavljanje poslova i ispunjavanje obveza u skladu s ovim
Zakonom i drugim propisima kojima je regulirano obavljanje željezničkih usluga.

Članak 11.

(1) Agencijom upravlja Upravno vijeće od tri člana, od kojih je jedan
predsjednik Upravnog vijeća.
(2) Predsjednika i članove Upravnog vijeća imenuje Hrvatski sabor na prijedlog
Vlade Republike Hrvatske, na vrijeme od pet godina, s mogućnošću ponovnog
imenovanja.
(3) Upravno vijeće odlučuje po pitanjima iz članka 6. i 7. ovoga Zakona, donosi
akte potrebne za rad i poslovanje Agencije, programe rada i razvoja Agencije,
nadzire njihovo provođenje te donosi financijski plan i utvrđuje godišnji
obračun poslovanja Agencije.
(4) Radom Upravnog vijeća rukovodi predsjednik Upravnog vijeća.

Članak 12.

Predsjednik Upravnog vijeća upravlja Agencijom, predstavlja i zastupa Agenciju u
svim postupcima pred sudovima, upravnim i drugim državnim tijelima te pravnim
osobama s javnim ovlastima, poduzima sve pravne radnje u ime i za račun
Agencije, organizira, vodi i odgovara za stručni rad i poslovanje Agencije i
odgovara za zakonitost rada Agencije.

Članak 13.

(1) Članom Upravnog vijeća može biti imenovan državljanin Republike Hrvatske, s
prebivalištem u Republici Hrvatskoj, koji posjeduje stručno znanje, sposobnost i
odgovarajuće radno iskustvo iz tehničkih, pravnih ili ekonomskih djelatnosti u
području prometa, posebno željeznica, te poznavanjem barem jednog svjetskog
jezika.
(2) Članom Upravnog vijeća ne može biti imenovana osoba koja je pravomoćno
osuđena za kazneno djelo koje je čini nedostojnom obavljanja dužnosti člana
Upravnog vijeća, koja obnaša dužnost zastupnika Hrvatskoga sabora ili člana
predstavničkog tijela jedinice lokalne samouprave ili područne (regionalne)
samouprave i izvršne vlasti ili koja je u radnom odnosu u pravnom subjektu na
kojeg se primjenjuju odredbe ovoga Zakona.
(3) Funkcija predsjednika Upravnog vijeća obavlja se kao jedino zanimanje, dok
funkcija člana Upravnog vijeća ne mora biti jedino zanimanje.

Članak 14.

Član Upravnog vijeća i članovi njegove uže obitelji ne mogu biti vlasnici,
dioničari ili imatelji udjela u subjektima na tržištu željezničkih usluga,
članovi uprave ili nadzornih odbora ili bilo kojih drugih tijela u tim
subjektima, te im nije dopušteno imati materijalni interes u području
željezničkih usluga.

Članak 15.

(1) Hrvatski sabor će razriješiti dužnosti člana Upravnog vijeća prije isteka
razdoblja na koje je imenovan, na prijedlog Vlade Republike Hrvatske, iz
sljedećih razloga:
1. ako član Upravnog vijeća to sam zatraži,
2. zbog teže povrede dužnosti utvrđene Statutom Agencije,
3. u slučaju nemogućnosti urednog obavljanja dužnosti dulje od šest mjeseci,
4. u slučaju trajnog gubitka sposobnosti za obavljanje dužnosti,
5. pravomoćne osude za kazneno djelo koje ga čini nedostojnim obavljanja
dužnosti,
6. u slučaju nastupa okolnosti koje upućuju na sukob interesa iz članka 13.
stavka 2. i članka 14 ovoga Zakona.
(2) O postojanju razloga za razrješenje člana Upravnog vijeća prije isteka
razdoblja na koje je imenovan, Upravno vijeće je obvezno obavijestiti Vladu
Republike Hrvatske.
(3) Član Upravnog vijeća, nakon razrješenja s dužnosti sve do početka
ostvarivanja plaće po drugoj osnovi ili do ostvarivanja prava na mirovinu u
skladu s općim propisima, a najdulje godinu dana od dana razrješenja s dužnosti,
ima pravo na naknadu u visini plaće koju ostvaruje kao član Upravnog vijeća,
osim u slučajevima razrješenja iz stavka 1. točke 2., 5. i 6. ovoga članka.

Članak 16.

(1) Upravno vijeće odlučuje na sjednicama koje saziva predsjednik Vijeća.
(2) Sjednice Upravnog vijeća su javne. Iznimno, Upravno vijeće može odlučiti da
će sjednica ili rasprava o pojedinoj točki biti zatvorena za javnost.
(3) Upravno vijeće odlučuje većinom glasova svih članova Upravnog vijeća.
(4) Na ostala pitanja u vezi s radom Agencije koja nisu uređena ovim Zakonom
primjenjuju se odredbe Zakona o ustanovama i Zakona o općem upravnom postupku.

Članak 17.

Upravno vijeće Agencije ne može bez suglasnosti Vlade Repub­like Hrvatske steći,
opteretiti ili otuđiti nekretninu i drugu imovinu ili sklopiti drugi pravni
posao u vrijednosti većoj od polovice proračuna Agencije.

Članak 18.

(1) Sredstva za rad Agencije za prve tri godine rada osiguravaju se u državnom
proračunu RH.
(2) Agencija ima vlastiti prihod od naknade za obavljanje poslova regulacije
tržišta željezničkih usluga.
(3) Upravno vijeće Agencije donosi financijski plan za sljedeću godinu, uz
prethodno pribavljeno mišljenje Vlade Republike Hrvatske.
(4) Vlada Republike Hrvatske donosi odluku o visini naknada iz stavka 2. ovoga
članka na prijedlog Upravnog vijeća, koje je prethodno pribavilo mišljenje
Ministarstva financija.

Članak 19.

(1) Agencija je dužna podnositi Hrvatskom saboru godišnje izvješće o svom radu
koje obuhvaća ukupno stanje u djelatnosti Agencije te izvješće o financijskom
poslovanju Agencije.
(2) Na zahtjev Hrvatskoga sabora ili Vlade Republike Hrvatske, Agencija je dužna
podnijeti izvješća o svom stručnom i financijskom poslovanju te izvješća o
pojedinim specifičnim pitanjima iz svoje djelatnosti i za razdoblja kraća od
godine dana.

Članak 20.

(1) Stručne poslove iz djelatnosti Agencije obavljaju zaposlenici Agencije.
(2) Na zaposlenike Agencije primjenjuju se opći propisi o radu.
(3) Za zaposlenike Agencije vrijede uvjeti iz članka 13. stavka 1. i 2. ovoga
Zakona.

Članak 21.

(1) Agencija je ovlaštena od subjekata na tržištu željezničkih usluga zatražiti
podatke, izvješća i druge potrebne dokumente koji su nužni za obavljanje poslova
iz nadležnosti Agencije na temelju ovoga Zakona i zakona kojima se uređuje
obavljanje usluga u željezničkom prometu.
(2) Subjekti iz stavka 1. ovoga članka dužni su odgovoriti na zahtjev Agencije i
dostaviti zatražene podatke, izvješća ili drugu dokumentaciju u skladu sa
zahtjevom Agencije i propisima.
(3) Ako subjekti iz stavka 1. ovoga članka ne postupe po zahtjevu Agencije,
Agencija je ovlaštena za podnošenje zahtjeva za pokretanje prekršajnog postupka.

Članak 22.

(1) Nadzor nad zakonitošću rada Agencije i općih akata obavlja ministarstvo
nadležno za željeznički promet.
(2) Nad financijskim poslovanjem Agencije nadzor obavlja nadležno tijelo državne
uprave odnosno pravna osoba koja za to ima javnu ovlast.
(3) Na nadzor nad općim i pojedinačnim pravnim aktima te drugim poslovima koji
se u Agenciji obavljaju na temelju javne ovlasti primjenjuju se propisi kojima
se uređuje sustav državne uprave.

III. KAZNENE ODREDBE

Članak 23.

(1) Novčanom kaznom u iznosu od 10.000,00 do 50.000,00 kuna kaznit će se za
prekršaj subjekt na tržištu željezničkih usluga ako ne postupi prema zahtjevu
Agencije (članak 21. stavak 2.).
(2) Za prekršaj iz stavka 1. ovoga članka kaznit će se i odgovorna osoba u
pravnoj osobi novčanom kaznom u iznosu od 300,00 do 5.000,00 kuna.

IV. PRIJELAZNE I ZAVRŠNE ODREDBE

Članak 24.

(1) Vlada Republike Hrvatske će predložiti članove Upravnog vijeća u roku od 60
dana od dana stupanja na snagu ovoga Zakona.
(2) Imenovani članovi Upravnog vijeća dužni su konstituirati Upravno vijeće u
roku od 30 dana od dana imenovanja.
(3) Vlada Republike Hrvatske imenuje privremenoga stručnog voditelja Agencije u
roku od 30 dana od dana stupanja na snagu ovoga Zakona koji je ovlašten poduzeti
radnje i obaviti pripreme za početak rada Agencije.

Članak 25.

Upravno vijeće dužno je donijeti i Vladi Republike Hrvatske dostaviti Statut
Agencije na suglasnost u roku od 60 dana od dana konstituiranja Upravnoga
vijeća.

Članak 26.

Ovaj Zakon stupa na snagu osmoga dana od dana objave u »Narodnim novinama«.

Klasa: 341-01/07-01/02
Zagreb, 13. srpnja 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 79/2007-2482
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)